2 seuns (7) dood toe motor in groep kinders inploeg | Netwerk24
2 seuns (7) dood toe motor in groep kinders inploeg
Deur Marietie Louw-Carstens 10 September 2017 13:06
Twee 7-jarige seuntjies van Malamulele in Limpopo is dood nadat 'n motor Vrydagmiddag in 'n groep skoolleerlinge ingeploeg het.
Kapt. Mamphashwa Seabi, polisiewoordvoerder, sê die 40-jarige man wat die motor bestuur het, is in hegtenis geneem.
Die twee seuns was albei gr. 1-leerlinge aan die Mahlahle Combined School in Malamulele. Die polisie kon nie die twee seuns se name bekend maak nie.
Seabi sê dit is nog onseker wat presies gebeur het, maar die bestuurder van die voertuig het teen 'n hoë spoed in die groep kinders ingejaag wat van die skool na hul huise gestap het. Die ongeluk het op die Xithlelani-pad gebeur.
Die nooddienste is ontbied, maar daar was niks wat hulle vir die twee seuntjies kon doen nie. Die motor het glo bo-oor hulle gery.
Die seuns se maatjies wat die ongeluk gesien het, is erg getraumatiseerd.
"Maatskaplike werkers van die omgewing is Vrydagmiddag inderhaas ontbied vir berading aan die geskokte kinders," sê Seabi.
Die motorbestuurder sal Maandag op twee aanklagte van strafbare manslag in die landdroshof in Malamulele verskyn.